Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που αφορά τα απόβλητα ειδών ηλεκτρικού και ηλεκτρονικού εξοπλισμού (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

1. ΤΙστορικο

Διαβίβαση των προτάσεων στο Συμβούλιο και στο Ευρωπαϊκό Κοινοβούλιο (COM 2000(347) τελικό-2000/0158 (COD)) σύμφωνα με το άρθρο 175(1) της Συνθήκης 28 Ιουλίου 2000

Γνώμη της Οικονομικής και Κοινωνικής Επιτροπής 29 Νοεμβρίου 2000

Γνώμη της Επιτροπής των Περιφερειών 14 Φεβρουαρίου 2001

Γνωμοδότηση του Ευρωπαϊκού Κοινοβουλίου - πρώτη ανάγνωση 15 Μαΐου 2001

2. Στόχος της πρότασης της Επιτροπής

Η πρόταση θεσπίζει μέτρα σχετικά με την πρόληψη της δημιουργίας αποβλήτων από τα είδη ηλεκτρικού και ηλεκτρονικού εξοπλισμού, τη συλλογή ειδών ηλεκτρικού και ηλεκτρονικού εξοπλισμού καθώς επίσης και την επεξεργασία, ανακύκλωση και ανάκτησή τους. Προτείνεται να οργανώσουν τα κράτη μέλη τη χωριστή συλλογή των αποβλήτων ειδών ηλεκτρικού και ηλεκτρονικού εξοπλισμού (WEEE) και να εξασφαλίσουν την κατάλληλη επεξεργασία, ανάκτηση και διάθεση των WEEE. Η επεξεργασία, η ανάκτηση και η διάθεση των WEEE θα χρηματοδοτούνται από τους παραγωγούς προκειμένου να δημιουργηθούν οικονομικά κίνητρα για την προσαρμογή της σχεδίασης των ειδών ηλεκτρικού και ηλεκτρονικού εξοπλισμού στις προϋποθέσεις της υγιούς διαχείρισης των αποβλήτων. Οι καταναλωτές θα έχουν τη δυνατότητα να επιστρέφουν τον εξοπλισμό τους χωρίς οικονομική επιβάρυνση. Καθορίζονται ποσοτικοί στόχοι για την επαναχρησιμοποίηση, την ανακύκλωση και την ανάκτηση.

3. Γνωμη της Επιτροπής για τις τροπολογιεσ που ενεκρινε το Κοινοβούλιο

3.1. Τροπολογίες που γίνονται δεκτές από την Επιτροπή

Οι ακόλουθες τροπολογίες μπορούν να γίνουν δεκτές:

Σχετικά με το πεδίο της οδηγίας, η τροπολογία 3 που δηλώνει ότι οι ίδιες υποχρεώσεις που ισχύουν για τους παραγωγούς και τους διανομείς πρέπει να ισχύουν και για τις πωλήσεις εξ αποστάσεως. η τροπολογία 4 που προβλέπει ότι η οδηγία για τα WEEE δεν θίγει άλλη νομοθεσία για την προστασία της υγείας των εργαζομένων ή την οδηγία 91/157 για τις ηλεκτρικές στήλες. η τροπολογία 23 που δηλώνει ότι η οδηγία για τα WEEE ισχύει ανεξαρτήτως του τρόπου με τον οποίο η συσκευή έχει επισκευαστεί. η τροπολογία 24 συμπεριλαμβανομένων των συστημάτων ιατρικού εξοπλισμού, των οργάνων παρακολούθησης και ελέγχου καθώς επίσης και των συσκευών αυτόματης πώλησης στο πλαίσιο ορισμένων διατάξεων της οδηγίας που αφορούν τη συλλογή. η τροπολογία 25 που δηλώνει ότι στους «επαγγελματίες εισαγωγείς» περιλαμβάνονται οι προμηθευτές ειδών ηλεκτρικού και ηλεκτρονικού εξοπλισμού στο πλαίσιο συμφωνιών χρηματοδότησης (π.χ. χρηματοδοτικής μίσθωσης).

Η Επιτροπή μπορεί να κάνει δεκτή την τροπολογία 22 που διαγράφει τον όρο «οικονομικών» στο άρθρο 1.

Σχετικά με τους ορισμούς, η τροπολογία 27 που διευκρινίζει ότι «η επαναχρησιμοποίηση» περιλαμβάνει την επαναχρησιμοποίηση ως ολόκληρων συσκευών ή ως εξαρτημάτων. η τροπολογία 28 που καθορίζει ότι «παραγωγός» νοείται οιοσδήποτε, ανεξάρτητα της τεχνικής πωλήσεων, συμπεριλαμβανομένων των πωλήσεων εξ αποστάσεως. η τροπολογία 29 που καθορίζει τις προϋποθέσεις προκειμένου οι μεταπωλητές να μην θεωρούνται ως παραγωγοί.

Σχετικά με τη συλλογή, την άνευ επιβαρύνσεως επιστροφή και την υπευθυνότητα του παραγωγού, η τροπολογία 36 που δηλώνει ότι συστήματα διαχείρισης των αποβλήτων μπορούν να οργανώνονται από τους παραγωγούς, χωριστά ή συλλογικά.

Σχετικά με την ανάκτηση, η τροπολογία 39 που αυξάνει τους ποσοτικούς στόχους ανακύκλωσης και ανάκτησης WEEE. η τροπολογία 42 που καθορίζει τις συνθήκες που πρέπει να λαμβάνονται υπόψη για τον καθορισμό των στόχων για τα έτη πέρα από το 2008. η τροπολογία 43 που ζητά να αναπτυχθούν οι νέες τεχνολογίες.

Σχετικά με τη χρηματοδότηση, οι τροπολογίες 15 και 16 που καθορίζουν ότι τα χωριστά συστήματα χρηματοδότησης πρέπει να προτιμώνται από τα συλλογικά συστήματα εκτός εάν δεν είναι εφικτό ή είναι υπερβολικά δαπανηρά.

Σχετικά με τις απαιτήσεις πληροφόρησης, οι τροπολογίες 18, 47 έως 50, 51 και 52 που επεκτείνουν τις υποχρεώσεις για τους παραγωγούς σχετικά με την πληροφόρηση των χρηστών. η τροπολογία 51 που προβλέπει τη δυνατότητα επιβολής κυρώσεων για μη τήρηση της υποχρέωσης χωριστής συλλογής και διάθεσης. Οι τροπολογίες 19 και 54 που ενισχύουν τη διάταξη σχετικά με τις πληροφορίες που πρέπει να παρέχονται στις εγκαταστάσεις επεξεργασίας.

Τέλος, η τροπολογία 10 που αναφέρεται στα πιθανά οφέλη της οδηγίας από την άποψη της δημιουργίας θέσεων εργασίας η τροπολογία 59 που καθορίζει ότι πριν την τροποποίηση των παραρτημάτων, η Επιτροπή πραγματοποιεί διαβουλεύσεις με τους παραγωγούς, τις εργατικές ενώσεις και τους συνδέσμους καταναλωτών. η τροπολογία 60, που απαιτεί τα σχέδια διαχείρισης αποβλήτων να περιλαμβάνουν ειδικό κεφάλαιο για τα WEEE. η τροπολογία 61 που απαιτεί από τα κράτη μέλη να καθορίσουν τις κατάλληλες κυρώσεις. οι τροπολογίες 20 και 64 που απαιτούν από τα κράτη μέλη να προβλέψουν την επαρκή επιθεώρηση και να στηριχθούν στη σύσταση σχετικά με τις περιβαλλοντικές επιθεωρήσεις.

Με την τροπολογία 63 αλλάζει η ημερομηνία έναρξης ισχύος (ημέρα της δημοσίευσης αντί της 20ής ημέρας μετά τη δημοσίευση). Αυτή η αλλαγή μπορεί να γίνει δεκτή.

Η Επιτροπή μπορεί να δεχτεί την τροπολογία 66 που προσθέτει «είδη αναψυχής και αθλητικά είδη» στο σημείο 7 του μέρους Α του παραρτήματος.

3.2. Τροπολογίες που γίνονται αποδεκτές εν μέρει ή κατ'αρχήν από την Επιτροπή

Όσον αφορά τους ορισμούς, η τροπολογία 26 σχετικά με τον ορισμό των WEEE ενισχύει την έννοια ότι όλα τα κατασκευαστικά στοιχεία και τα συναρμολογημένα μέρη πρέπει και αυτά να θεωρούνται WEEE και μπορούν να γίνουν αποδεκτά εκτός από την αναφορά στα «αναλώσιμα».

Όσον αφορά στη συλλογή, η τροπολογία 35 καθιερώνει διάφορες υποχρεώσεις. Το μέρος που απαγορεύει τη διάθεση WEEE μαζί με μικτά αστικά απόβλητα μπορεί να γίνει αποδεκτό. Η Επιτροπή δεν το βρίσκει απαραίτητο να δεχτεί το μέρος που περιλαμβάνεται στην παράγραφο "1α", το οποίο αναφέρεται στο άχθος που επιβάλλει η οδηγία στους λιανοπωλητές, επειδή θεωρεί ότι ούτως ή άλλως δεν αποκλείεται η δυνατότητα κεντρικών σημείων συλλογής. Επιπλέον, η Επιτροπή δεν συμφωνεί με το δεύτερο μέρος της παραγράφου 2 που επιτρέπει στα κράτη μέλη να αποκλίνουν από την διάταξη για την άνευ επιβαρύνσεως επιστροφή. Όσον αφορά στην παράγραφο 3, η Επιτροπή δέχεται την τροπολογία κατ'αρχήν αλλά έχει αμφιβολίες σχετικά με την απαίτηση να διεξαχθούν διαδικασίες ανάκτησης σύμφωνα με πιστοποιημένα συστήματα διαχείρισης. Η Επιτροπή προτείνει να αντικατασταθεί ο όρος «υπόκεινται στην υποχρέωση» με τον όρο «ενθαρρύνονται». Οι αλλαγές στην παράγραφο 4 μπορούν να γίνουν αποδεκτές. Στην παράγραφο 5, η αναφορά στα 6kg /άτομο/έτος μπορεί να γίνει αποδεκτή κατ'αρχήν. Εντούτοις, η Επιτροπή θεωρεί ότι η διάταξη πρέπει να επαναδιατυπωθεί ως εξής: με την επιφύλαξη της παραγράφου 1(α), τα κράτη μέλη λαμβάνουν μέτρα με σκοπό να επιτευχθεί, μέχρι τις 31 Δεκεμβρίου 2005 το αργότερο, χωριστή συλλογή αποβλήτων ειδών ηλεκτρικού και ηλεκτρονικού εξοπλισμού οικιακής χρήσης ποσότητας 6 χιλιογράμμων ανά κάτοικο κατά μέσο όρο ετησίως από τα ιδιωτικά νοικοκυριά. Το ίδιο ισχύει για την τροπολογία 9 που αφορά την αιτιολογική σκέψη 13.

Η τροπολογία 30 καθορίζει ότι σε περίπτωση παραγωγών ή διανομέων που πραγματοποιούν πωλήσεις εξ αποστάσεως, η επιχείρηση που παρέχει υπηρεσίες επισκευής και συντήρησης ειδών ηλεκτρικού και ηλεκτρονικού εξοπλισμού σε συμφωνία με τον παραγωγό/διανομέα θεωρείται «παραγωγός» για τους σκοπούς της οδηγίας. Αυτή η αλλαγή μπορεί να γίνει αποδεκτή, παρόλο που η Επιτροπή αμφιβάλλει ότι θα ήταν αναγκαίο.

Η τροπολογία 32 περιέχει ορισμό της "Διευκόλυνσης συλλογής" και μπορεί να γίνει αποδεκτή κατ'αρχήν. Η Επιτροπή προτείνει το ακόλουθο κείμενο "διευκόλυνση συλλογής" νοείται κάθε οργανισμός, συμπεριλαμβανομένων, όπου αρμόζει, των καταστημάτων λιανικής πώλησης, που δέχεται επιστροφές WEEE από τους τελικούς κατόχους.

Η Επιτροπή μπορεί να δεχτεί κατ'αρχήν την τροπολογία 95 με την ακόλουθη επαναδιατύπωση: «Τα κράτη μέλη διασφαλίζουν ότι τα WEEE που ενδέχεται να παρουσιάζουν κίνδυνο για την υγεία και την ασφάλεια για το προσωπικό, λόγω ιδίως ραδιενεργού ή βιολογικής μόλυνσης, επιστρέφονται σε κατάλληλες εγκαταστάσεις συλλογής.»

Όσον αφορά στις απαιτήσεις σχετικά με την επεξεργασία, η τροπολογία 37 καθορίζει ότι πρέπει να χρησιμοποιούνται συστήματα επεξεργασίας των πλέον σύγχρονων τεχνολογιών ανάκτησης και ανακύκλωσης- τα οποία οι παραγωγοί μπορούν να δημιουργήσουν συλλογικά ή/και ατομικά. Αυτό είναι αποδεκτό. Επίσης η αναφορά στην προστασία της υγείας των εργαζομένων μπορεί να γίνει δεκτή. Όσον αφορά στην παράγραφο 5, αυτή καθορίζει τις απαιτήσεις που πρέπει να πληρούνται σε περίπτωση εξαγωγής WEEE. Αυτοί οι όροι τροποποιούν εκ των πραγμάτων τον κανονισμό 259/93 σχετικά με τη μεταφορά αποβλήτων. Δεν είναι ορθό να υπάρχει παρέκκλιση από τους γενικούς κανόνες μεταφοράς αποβλήτων σε σχέση με την ανάκτηση WEEE, επομένως οι τροποποιήσεις δεν πρέπει να γίνουν δεκτές. Εντούτοις, η Επιτροπή προτείνει να περιοριστεί το πεδίο της διάταξης στη μεταφορά προς διάθεση: Τα κράτη μέλη μπορούν να αντιταχθούν στις αποστολές σύμφωνα με το άρθρο 4, παράγραφος 3γ, πρώτη περίπτωση του κανονισμού 259/93 του Συμβουλίου, εάν δεν πληρούνται τα κατώτατα επίπεδα ποιότητας για την επεξεργασία όπως καθορίζεται στην παράγραφο 1. Τέλος, η τροπολογία 37 απαιτεί τα κράτη μέλη να διασφαλίσουν ότι οι οικονομικοί φορείς θα καθιερώσουν πιστοποιημένα συστήματα περιβαλλοντικής διαχείρισης. Αυτό το τμήμα γίνεται δεκτό.

Η τροπολογία 11 για την αιτιολογική σκέψη 14 αναφέρεται στην ποιότητα των διαδικασιών επεξεργασίας και μπορεί να γίνει δεκτή κατ'αρχήν, με την ακόλουθη επαναδιατύπωση: κάθε οργανισμός ή επιχείρηση που αναλαμβάνει διαδικασίες ανακύκλωσης και επεξεργασίας πρέπει να συμμορφώνεται με τα ελάχιστα πρότυπα για να προληφθούν οι αρνητικές περιβαλλοντικές επιπτώσεις που συνδέονται με την επεξεργασία WEEE. Για μια περιβαλλοντική προστασία υψηλού επιπέδου, τα κράτη μέλη πρέπει να διασφαλίζουν ότι χρησιμοποιούνται οι πλέον σύγχρονες τεχνολογίες ανάκτησης και ανακύκλωσης.

Όσον αφορά στις διατάξεις ανάκτησης και ανακύκλωσης, η τροπολογία 38 απαιτεί όλα τα χωριστά συλλεγόμενα WEEE να υποβάλλονται σε ανάκτηση, εκτός από τις συσκευές που μπορούν να επαναχρησιμοποιηθούν αυτούσιες, και να επιτυγχάνεται το μέγιστο δυνατό επίπεδο επαναχρησιμοποίησης και ανακύκλωσης. Αυτή η τροπολογία μπορεί να γίνει δεκτή κατ'αρχήν. Η Επιτροπή προτείνει την ακόλουθη επαναδιατύπωση: «Τα κράτη μέλη διασφαλίζουν ότι όλα τα χωριστά συλλεχθέντα WEEE στέλνονται προς ανάκτηση με σκοπό να επιτευχθεί το υψηλότερο δυνατό ποσοστό επαναχρησιμοποίησης και ανακύκλωσης. Συσκευές που είναι πλήρως αξιοποιήσιμες εξαιρούνται από την παρούσα διάταξη.»

Η τροπολογία 41 καθορίζει ότι οι λεπτομερείς κανόνες για τον ποσοτικό καθορισμό των στόχων θα θεσπιστούν σε μεταγενέστερο στάδιο και μπορεί να γίνει δεκτή κατ'αρχήν. Η Επιτροπή προτείνει τα εξής: «Έως τις 31 Δεκεμβρίου 2004 το αργότερο, οι λεπτομερείς κανόνες παρακολούθησης των στόχων που αναφέρονται στην παράγραφο 2 καθώς και η συμμόρφωση των κρατών μελών θεσπίζονται σύμφωνα με τη διαδικασία που αναφέρεται στο άρθρο 14 παράγραφος 2.»

Όσον αφορά στη χρηματοδότηση, η τροπολογία 44 αλλάζει την ημερομηνία έναρξης ισχύος της ρήτρας για την ευθύνη του παραγωγού (30 μήνες μετά την έναρξη ισχύος της οδηγίας, αντί 5 ετών). Αυτό το τμήμα μπορεί να γίνει δεκτό. Περαιτέρω καθορίζει ότι οι παραγωγοί μπορεί να κληθούν να χρηματοδοτήσουν ή να συγχρηματοδοτήσουν την αποκομιδή οικιακών αποβλήτων. Αυτό το τμήμα μπορεί να γίνει δεκτό μόνο κατ'αρχήν. Η Επιτροπή προτείνει την ακόλουθη διατύπωση: «με την επιφύλαξη της παραγράφου 2 του άρθρου 4, τα κράτη μέλη διασφαλίζουν και, σύμφωνα με την αρχή της επικουρικότητας, καθορίζουν με ποιο τρόπο τα οικιακά WEEE μεταφέρονται στις εγκαταστάσεις συλλογής που οργανώνονται σύμφωνα με την παράγραφο 1 του άρθρου 4.»

Η τροπολογία 46 (και η τροπολογία 17 που προσθέτει μια νέα αιτιολογική σκέψη) καθορίζουν:

(α) ότι το κόστος συλλογής και επεξεργασίας πρέπει να ενσωματώνεται στην τιμή των προϊόντων. Δεν είναι σαφές πώς θα λειτουργήσει αυτό το στοιχείο από νομική άποψη, επομένως αυτό το μέρος δεν γίνεται δεκτό.

(β) ότι οι ήδη-υπάρχουσες χρηματοδοτικές συμφωνίες μπορούν να διατηρηθούν, για μέγιστο διάστημα 10 ετών. Αυτό θα μπορεί να γίνει δεκτό κατ'αρχήν, υπό τον όρο ότι δηλώνεται ότι η αναθεώρηση λαμβάνει επίσης υπόψη πτυχές που αφορούν τον ανταγωνισμό.

(γ) ότι η ευθύνη για τα ιστορικά απόβλητα επιμερίζεται συλλογικά ανάλογα με το μερίδιο της αγοράς τη στιγμή που προέκυψε το αντίστοιχο κόστος. Αυτό το σημείο μπορεί να γίνει δεκτό υπό τον όρο ότι θα διαγραφεί η λέξη «συλλογικά».

(δ) ότι για χρονική περίοδο 10 ετών το πολύ, θα επιτρέπεται στους παραγωγούς να ενημερώνουν τους χρήστες σχετικά με το κόστος συλλογής και επεξεργασίας των ιστορικών αποβλήτων κατά τρόπο περιβαλλοντικώς συμβατό στα σημεία πώλησης νέων προϊόντων. Αυτό δεν είναι απαραίτητο προκειμένου να έχει το δικαίωμα ένας μεμονωμένος παραγωγός να αναγράφει τις δαπάνες του προς ενημέρωση των καταναλωτών. Αυτό το σημείο δεν μπορεί να γίνει δεκτό.

Σχετικά με τις απαιτήσεις υποβολής εκθέσεων, η τροπολογία 52 καθορίζει ότι ο ηλεκτρικός και ηλεκτρονικός εξοπλισμός θα πρέπει να φέρει σαφή επισήμανση που να υποδεικνύει ότι έχει τεθεί σε εμπορική κυκλοφορία μετά την έναρξη ισχύος της οδηγίας. Αυτή η τροπολογία μπορεί να γίνει δεκτή κατ'αρχήν και προτείνει την ακόλουθη διατύπωση: «Τα κράτη μέλη διασφαλίζουν ότι, ενόψει του γεγονότος ότι τα WEEE δεν μπορεί πλέον να διατίθενται μαζί με μικτά αστικά απόβλητα και ότι όλα τα WEEE που προκύπτουν πρέπει να συλλέγονται χωριστά, οι παραγωγοί χαρακτηρίζουν κατάλληλα τα είδη ηλεκτρικού και ηλεκτρονικού εξοπλισμού που τίθενται στην αγορά 30 μήνες μετά την έναρξη ισχύος της παρούσας οδηγίας και τα οποία κανονικά θα ήταν δυνατόν να διατεθούν σε δοχεία απορριμάτων ή παρόμοια μέσα αποκομιδής αστικών αποβλήτων, με το σύμβολο που παρουσιάζεται στο παράρτημα IV...»(το υπόλοιπο αμετάβλητο)

Όσον αφορά την τροπολογία 75, η Επιτροπή μπορεί να την δεχτεί κατ'αρχήν εφόσον διατυπωθεί ως εξής: «Τα κράτη μέλη μεριμνούν ώστε οι παραγωγοί ηλεκτρικών και ηλεκτρονικών ειδών τα οποία έχουν διατεθεί στην αγορά [30 μήνες μετά την έναρξη ισχύος της παρούσας οδηγίας], να είναι σαφώς αναγνωρίσιμοι από τη σήμανση της συσκευής η οποία επίσης να υποδεικνύει την ημερομηνία διάθεσης της συσκευής στην αγορά».

Με την τροπολογία 55 καλούνται τα κράτη μέλη να σιγουρευτούν ότι οι παραγωγοί που χρησιμοποιούν την εξ αποστάσεως πώληση κατονομάζουν μια επιχείρηση που έχει την έδρα της σε κράτος μέλος και η οποία φέρει την ευθύνη για τις καθοριζόμενες στην παρούσα οδηγία υποχρεώσεις του παραγωγού. Η εν λόγω τροπολογία μπορεί να γίνει δεκτή κατ'αρχήν, αν και η διάταξη θα πρέπει να ενσωματωθεί στην παράγραφο 2 του άρθρου 7.

Οι τροπολογίες 21, 56, 58 και 85 ασχολούνται με τις υποχρεώσεις υποβολής εκθέσεων και προτείνουν αλλαγές που δεν είναι πολύ σημαντικές. Μπορούν όλες να γίνουν δεκτές κατ'αρχήν. Η Επιτροπή προτείνει τις ακόλουθες αλλαγές διατύπωσης στις αντίστοιχες τροπολογίες:

Στην τροπολογία 21: «Οι πληροφορίες σχετικά με τον αριθμό και το βάρος των ειδών ηλεκτρικού και ηλεκτρονικού εξοπλισμού που διοχετεύονται στην αγορά της Κοινότητας καθώς και σχετικά με τα ποσοστά συλλογής, ανάκτησης, επαναχρησιμοποίησης (συμπεριλαμβανομένης της επαναχρησιμοποίησης ολόκληρων συσκευών) και ανακύκλωσης και εξαγωγής των WEEE κρίνονται απαραίτητες για την παρακολούθηση της επίτευξης των στόχων της παρούσας οδηγίας.»

Στην τροπολογία 56: «Τα κράτη μέλη διαθέτουν στην Επιτροπή πληροφορίες ετησίως σχετικά με τις ποσότητες και τις κατηγορίες ηλεκτρικού και ηλεκτρονικού εξοπλισμού που διατίθενται στην αγορά, συλλέγονται με οποιοδήποτε τρόπο, επαναχρησιμοποιούνται, παραδίδονται σε εγκαταστάσεις επεξεργασίας, ανακυκλώνονται και ανακτώνται εντός των κρατών μελών, καθώς και σχετικά με τις εξαγόμενες ποσότητες και στοιχεία σχετικά με το τεχνικό πρότυπο των ακολουθούμενων τρόπων ανακύκλωσης, ανάκτησης και επεξεργασίας, όπως επίσης δεδομένα για τις δαπάνες για τη διάθεση και το κόστος της συλλογής και της ανάκτησης.»

Η Επιτροπή μπορεί να δεχτεί την τροπολογία 58 και την τροπολογία 85 αλλά προτείνει να μην περιληφθεί η τελευταία πρόταση της τροπολογίας 85 που αναφέρεται στο Διαδίκτυο.

Όσον αφορά άλλες διατάξεις, η Επιτροπή μπορεί να δεχτεί την τροπολογία 2 ως εξής: «Η κατευθυντήρια αρχή που πρέπει να διέπει την οδηγία είναι η εκτεταμένη ευθύνη του παραγωγού, η οποία οδηγεί στην εσωτερίκευση του εξωτερικού κόστους.»

Η τροπολογία 6 που αφορά την αιτιολογική σκέψη 11 εξετάζει τη σχεδίαση νέων ειδών ηλεκτρικού και ηλεκτρονικού εξοπλισμού και μπορεί να γίνει δεκτή κατ'αρχήν αλλά επαναδιατυπωμένη ως εξής: «Είναι απαραίτητο να καταρτιστούν το ταχύτερο δυνατό διατάξεις σχετικά με τη σχεδίαση και την παραγωγή ηλεκτρικού και ηλεκτρονικού εξοπλισμού για να ελαχιστοποιηθεί ο αντίκτυπός τους στο περιβάλλον κατά τη διάρκεια του κύκλου ζωής τους. Η νέα προσέγγιση στους τεχνικούς κανονισμούς και τα πρότυπα πρέπει να ληφθεί υπόψη. Τα κράτη μέλη θα πρέπει να ενθαρρύνουν τη σχεδίαση και την παραγωγή ειδών ηλεκτρικού και ηλεκτρονικού εξοπλισμού που να λαμβάνει πλήρως υπόψη και να διευκολύνει την επισκευή τους, τη δυνατότητα αναβάθμισής τους, την επαναχρησιμοποίηση, την αποσυναρμολόγηση και την ανακύκλωσή τους». Αυτή η επαναδιατύπωση είναι απαραίτητη δεδομένου ότι η αναφορά σε διατάξεις που πρόκειται να θεσπιστούν από την Επιτροπή, όπως διατυπώνεται στο πρώτο μέρος της τροπολογίας, δεν είναι αποδεκτή από θεσμική άποψη. Αφετέρου, η Επιτροπή, ενώ αποδέχεται την ώθηση της τροποποίησης, υποστηρίζει ότι πρέπει να διατηρηθεί στο κείμενο η αναφορά στη νέα προσέγγιση, και επομένως συγχώνευσε το κείμενο της αρχικής πρότασης με το κείμενο της τροποποίησης.

Με την τροπολογία 62 τίθεται ως προθεσμία για τη μεταφορά της οδηγίας διάστημα 18 μηνών μετά την έναρξη ισχύος της (η Επιτροπή είχε προτείνει την ημερομηνία 30.6.2004). Αυτή η προθεσμία μπορεί να γίνει δεκτή κατ'αρχήν εφόσον υπάρχει η δυνατότητα να επανεξεταστεί κατά τη στιγμή της έγκρισης της οδηγίας.

Όσον αφορά στο παράρτημα ΙΙ, η Επιτροπή μπορεί να δεχτεί σε γενικές γραμμές τις τροπολογίες 86, 99, 70, 77 και 98 αλλά προτείνει να επαναδιατυπωθούν ορισμένες προσθήκες ως εξής:

- "ηλεκτρολυτικοί πυκνωτές που περιέχουν επικίνδυνες ουσίες". Η Επιτροπή προτείνει να προστεθεί η αναφορά στις επικίνδυνες ουσίες δεδομένου ότι μόνο αυτοί οι τύποι ηλεκτρολυτικών πυκνωτών πρέπει να αφαιρούνται από τον εξοπλισμό κατά τη διάρκεια των διαδικασιών επεξεργασίας.

- "πλαστικά που περιέχουν φλογοεπιβραδυντικά". Η Επιτροπή θεωρεί ότι αυτή η διατύπωση είναι σαφέστερη και καλύπτει το ίδιο πεδίο με την τροπολογία του Κοινοβουλίου.

- "πυκνωτές με PCB σύμφωνα με την οδηγία 96/59/ ΕΚ για τη διάθεση των PCB και των PCT". Η Επιτροπή θεωρεί ότι είναι απαραίτητο να αναφερθεί η οδηγία για τα PCB προκειμένου να εξασφαλιστεί ότι οι διαδικασίες επεξεργασίας διενεργούνται σε συμμόρφωση με την παρούσα οδηγία.

Εντούτοις, η Επιτροπή δεν μπορεί να δεχτεί τις ακόλουθες πρόσθετες περιπτώσεις της προαναφερόμενης τροπολογίας: «Μόλυβδος», «Κάδμιο», «Εξασθενές χρώμιο». Η Επιτροπή θεωρεί ότι δεν θα ήταν εφικτό στην πράξη να αφαιρεθούν όλα τα κατασκευαστικά στοιχεία που περιέχουν αυτές τις ουσίες. Προτείνεται να δοθούν στο παρόν παράρτημα αναλυτικότερες πληροφορίες για τους τύπους υλικού και εξοπλισμού που πρέπει να αφαιρεθεί.

Όσον αφορά την τροπολογία 71, η Επιτροπή μπορεί μόνο να δεχτεί το τελευταίο τμήμα που αναφέρεται στην επεξεργασία σύμφωνα με τον κανονισμό (ΕΚ) 2037/2000. Η Επιτροπή θεωρεί ότι είναι σαφέστερο και πιο χρήσιμο στην πράξη να αναφερθούν τα ονόματα των αερίων που πρέπει να αφαιρεθούν αντί μιας γενικής περιγραφής των αερίων μέσω κάποιων από τα αποτελέσματά τους (δυναμικό μείωσης του όζοντος ή υπερθέρμανσης του πλανήτη).

Όσον αφορά στο παράρτημα ΙΙΙ, η Επιτροπή μπορεί να δεχτεί την τροπολογία 100 με τις ακόλουθες αλλαγές, που αφ'ενός ευθυγραμμίζουν το κείμενο της παρούσας οδηγίας με το κείμενο της οδηγίας 2000/53/ΕΚ για τα οχήματα στο τέλος του κύκλου ζωής (η εγκατάσταση επεξεργασίας θα επεξεργάζεται σε πολλές περιπτώσεις και τα οχήματα στο τέλος του κύκλου ζωής και τα απόβλητα ειδών ηλεκτρικού και ηλεκτρονικού εξοπλισμού) και αφ'ετέρου λαμβάνουν υπόψη μερικές ιδιομορφίες των αποβλήτων ειδών ηλεκτρικού και ηλεκτρονικού εξοπλισμού, όπως ο κίνδυνος εκρήξεων:

- Σημείο 1, πρώτη περίπτωση: «Αδιαπέραστες επιφάνειες για κατάλληλες περιοχές με πρόβλεψη εγκαταστάσεων συλλογής διαρροών, διαχωριστήρων ελαφρών υγρών και μέσων καθαρισμού-απολίπανσης»

- Σημείο 1, δεύτερη περίπτωση: «Στεγανή κάλυψη για κατάλληλες περιοχές»

- Σημείο 1, νέα περίπτωση: «Κατάλληλος εξοπλισμός για την επεξεργασία του ύδατος, συμπεριλαμβανομένων των ομβρίων υδάτων, σύμφωνα με τις διατάξεις υγιεινής και προστασίας του περιβάλλοντος»

- Σημείο 2, τέταρτη περίπτωση: «Κατάλληλα δοχεία για να αποθηκεύονται ηλεκτρικές στήλες, πυκνωτές που περιέχουν PCB/PCT και άλλα επικίνδυνα απόβλητα όπως ραδιενεργά ή εκρηκτικά απόβλητα»

- Σημείο 2, πέμπτη περίπτωση: «Εξοπλισμός για την επεξεργασία του ύδατος σύμφωνα με τις διατάξεις υγιεινής και προστασίας του περιβάλλοντος»

3.3. Τροπολογίες που δεν γίνονται δεκτές από την Επιτροπή

Οι τροπολογίες 7 και 12 αναφέρονται στην προστασία της υγείας των εργαζομένων σε σχέση με τις επιστροφές και την επεξεργασία. Επειδή δεν προσθέτει καμία νομική αξία στην οδηγία και δεν εμπίπτει στο πεδίο της οδηγίας.

Η τροπολογία 31 και η τροπολογία 33 περιέχουν έναν ορισμό της «χρηματοδοτικής συμφωνίας» και της «χωριστής χρηματοδότησης» που η Επιτροπή δεν θεωρεί απαραίτητο δεδομένου ότι αυτοί οι όροι φαίνονται αρκετά σαφείς ακόμη και χωρίς συγκεκριμένο ορισμό.

Η τροπολογία 34 περιέχει ορισμό του «κατόχου». Ένας γενικός ορισμός «του κατόχου» των αποβλήτων περιέχεται ήδη στην οδηγία-πλαίσιο για τα απόβλητα, η τροπολογία πρέπει επομένως να μην γίνει δεκτή.

Η τροπολογία 40 επιτρέπει να επιτυγχάνεται χαμηλότερος στόχος σε περίπτωση "καινοτόμων" προϊόντων που παράγουν άλλα περιβαλλοντικά οφέλη. Η Επιτροπή φοβάται ότι αυτή η τροπολογία θα άφηνε μεγάλο περιθώριο για αποκλίνουσες ερμηνείες και θα δυσχέραινε την παρακολούθηση της επίτευξης των στόχων της οδηγίας.

Η τροπολογία 1 που αφορά την αιτιολογική σκέψη 8 αναφέρεται στην εναρμόνιση των όρων, του πεδίου εφαρμογής, της συλλογής και των στόχων και δεν μπορεί να γίνει δεκτή, δεδομένου ότι οι διατάξεις της οδηγίας αφορούν τα «ελάχιστα».

Η τροπολογία 5 προσθέτει μια αιτιολογική σκέψη που ζητά αναθεώρηση της οδηγίας για τις ηλεκτρικές στήλες σε σύνδεση με την παρούσα οδηγία και δεν μπορεί να γίνει δεκτή, δεδομένου ότι δεν εμπίπτει στο πεδίο της παρούσας οδηγίας.

Η τροπολογία 14 και η τροπολογία 78 θα συγκρούονταν με τις διατάξεις του κανονισμού για τη μεταφορά αποβλήτων, στο μέτρο που θα πρόσθεταν επιπλέον όρους για τη χορήγηση άδειας μεταφοράς αποβλήτων. Η Επιτροπή είναι αντίθετη με τη θέσπιση ειδικού καθεστώτος μεταφοράς για τα απόβλητα είδη ηλεκτρικού και ηλεκτρονικού εξοπλισμού.

Η τροπολογία 72 και η τροπολογία 99 (τμήμα που αφορά την ανακύκλωση) για την ανακύκλωση των πλαστικών δεν συμφωνεί με τις διατάξεις που απαιτούν ποσοτικούς στόχους ανά τύπο εξοπλισμού.

Η τροπολογία 73 και η τροπολογία 76 θα αποδυνάμωναν τις διατάξεις για την επιλεκτική επεξεργασία δεδομένου ότι θα επέτρεπαν την μη εκτέλεση των διαδικασιών που απαιτούνται στο πλαίσιο του παραρτήματος ΙΙ.

Η Επιτροπή δεν μπορεί να κάνει δεκτή την τροπολογία 82 δεδομένου ότι έχει δεχτεί την τροπολογία 15, η οποία είναι διατυπωμένη σαφέστερα από την τροπολογία 82.

Η τροπολογία 68, η οποία εισάγει τεχνικές αλλαγές σχετικά με ορισμένες από τις καταχωρίσεις στο παράρτημα Ι, σημείο 1, δεν μπορεί να γίνει δεκτή δεδομένου ότι θα συνεπαγόταν ασυνέπεια με τα άλλα σημεία του παραρτήματος Ι.

Η τροπολογία 87 θέτει όρια στην επαναχρησιμοποίηση ακέραιων συσκευών που θα ήταν δύσκολο να εφαρμοστούν και να ερμηνευθούν. Ιδίως, θα ήταν δύσκολο στην πράξη να πιστοποιηθεί πότε τα νέα προϊόντα στην αγορά παρουσιάζουν σαφές συνολικό περιβαλλοντικό πλεονέκτημα με όρους κατανάλωσης πόρων δεδομένου ότι η χρήση ειδών με καλύτερες επιδόσεις θα πρέπει να σταθμίζεται ως προς την παραγωγή περισσότερων αποβλήτων.

Η τροπολογία 90 και η τροπολογία 94 προβλέπουν τη σύσταση δικτύου εγκαταστάσεων επαναχρησιμοποίησης που θα ήταν δύσκολο να εφαρμοστεί, δεδομένου ότι η αξιοποίηση του εξοπλισμού δεν είναι μια λειτουργία διάθεσης και δεν εξαρτάται απαραιτήτως από τη διαθεσιμότητα εγκαταστάσεων.

Η Επιτροπή δεν μπορεί να δεχτεί την τροπολογία 93 δεδομένου ότι έχει δεχτεί την τροπολογία 45, που καθιστά την 93 περιττή.

Η Επιτροπή δεν θεωρεί αναγκαία την τροπολογία 96 σχετικά με τους δείκτες ανακυκλωσιμότητας και θεωρεί ότι η επιλογή τρόπου παροχής πληροφοριών πρέπει να αφεθεί στα κράτη μέλη.

3.4. Τροποποιημένη πρόταση

Έχοντας υπόψη το άρθρο 250, παράγραφος 2, της Συνθήκης ΕΚ, η Επιτροπή τροποποιεί τις προτάσεις της όπως υποδεικνύεται ανωτέρω.